Lemezdaraboló Üzem

A Ferroglobus Vállalat Lemezdaraboló Üzeme egy ipari vállalat volt Budapest XX. kerületében. Története A vállalat jogelődjét a Fővárosi Tanács Végrehajtó Bizottsága alapította 1952-ben Budapesti Vashulladékosztályozó Vállalat néven. Ez 1954-ig tanácsi vállalatként működött, majd ezt követően a Könnyűipari Minisztérium irányítása alá került. Székhelye és telephelye először Budapest VIII. kerületében, a Karácsony Sándor utca 8. szám alatt, majd átnevezés (Haszonvas Előkészítő Vállalat) után 1954-től a XX. kerületi Dezső utca 5.-nél volt. Ebben az időben a cég már a Könnyűipari Minisztérium MÉH Iroda felügyelete alatt állt. A vállalat fő tevékenysége a haszonvas begyűjtése, előkészítése és ipari feldolgozásra alkalmassá tétele volt, amely az állami ipar nyersanyag-ellátási rendszeréhez kapcsolódott. 1954-ben kb. 35 millió forint volt az értékesítési forgalma az üzemnek. 1955-től a vállalat látta el a Borsodnádasdi Lemezgyár és a Lenin Kohászati Művek (korábban Diósgyőri Acélművek) lemezválogatási és -darabolási feladatait. 1957-től az üzem a Kohó- és Gépipari Minisztérium Kohóipari Értékesítő Vállalata felügyelete alatt állt. Ebben az időben időnként 140 embernek is munkát tudott adni. Ebben az időben alakult ki a gyár későbbi alaptevékenysége, azaz a fémhulladék- és haszonvaslemezek gépi ollókkal való méretre vágása, utána értékesítése. 1959-ben a vállalat önálló működésbe kezdett. 1960-ban a XX. kerületi Tanács Végrehajtó Bizottsága a Gubacsi híd mentén jelölt ki területet új telephely kialakítására, ami a későbbi fejlesztések alapját képezte. Az új gyár délről és keletről a ívelő Soroksári út–Csepel vasútvonal, nyugatról a Gubacsi hídfő utca, északról az ÉPTEK üzem telephelye határolta. 1964-ben a gyár 139 főt foglalkoztatott, az éves értékesítés 100 millió forint értékű volt. 1965. július 1-jén a vállalat beolvadt a FERROGLOBUS Vállalat szervezetébe, ahol lemezdaraboló üzemként működött tovább. A vállalat tevékenységi köre a lemez- és fémfeldolgozás több területére terjedt ki. A gyártási és feldolgozási feladatok közé tartozott a festett és horganyzott acéllemezek kezelése, szalaghasítás, darabolás, valamint lemezhullámosítás. A telephely méretre vágást és csíkokra hasítást is vállalt, akár hosszabb távú, éves szerződések keretében. Emellett bérmunkában végzett hullámosítást saját vagy megrendelő által biztosított alapanyagból. Az 1960-as években a vállalat jelentős fejlesztéseket hajtott végre. Új csarnok épült az úgynevezett 40-es és 25-ös daraboló ollók fölé, valamint korszerű gépparkkal, beleértve darukkal bővítették a termelést, könnyítették az anyagmozgatást. A vállalat célja a kis- és közepes vaskohászati felhasználók megbízható ellátása volt, megfelelő minőségű lemeztermékek biztosításával. A vállalat területén napjainkban a 2004-ben alapított Daru 2004 Bt. működik. Az üzemhez saját iparvágány épült ki a Soroksári út–Csepel vasútvonalból Soroksári út rendező vasútállomás felől. Képtár Jegyzetek Források Lakatos Ernő – Lukács Mátyás – Nagy Ernő – Sütő Anna: Pesterzsébet, Soroksár. Budapest XX. kerületének múltja és jelene (Tanulmányok), Budapest XX. kerületi Tanács, Budapest, 1972 Wenczel György: Budapest vasúti hálózata (1989. jan.), MÁVTI Kft., Loór Gyula kiegészítéseivel, 1996. jún. (térkép) https://daru2004bt.hu/index.html Videófelvétel, az üzem a videó elején További információk https://adt.arcanum.com/hu/view/MagyarMezogazdasag_1970-2/?query=Lemezdarabol%C3%B3+%C3%9Czem&pg=583&layout=s https://adt.arcanum.com/hu/view/BanyaszatiEsKohaszatiLapok_1988_KohaszatiLapok/?query=gubacsi+h%C3%ADdf%C5%91+ferroglobus+%C3%BCzem&pg=519&layout=s https://adt.arcanum.com/hu/view/KohoEsGepipariKozlony_1965/?query=gubacsi+h%C3%ADdf%C5%91+ferroglobus+%C3%BCzem&pg=513&layout=s https://adt.arcanum.com/hu/search/results/?list=eyJmaWx0ZXJzIjogeyJMQU5HIjogWyJIVSJdfSwgInF1ZXJ5IjogImd1YmFjc2kgaFx1MDBlZGRmXHUwMTUxIGZlcnJvZ2xvYnVzIFx1MDBmY3plbSJ9 Kapcsolódó szócikkek Budapesti gyárak listája